****

REPUBLIKA HRVATSKA

 MEĐIMURSKA ŽUPANIJA

OPĆINA DEKANOVEC

OPĆINSKO VIJEĆE

KLASA: 024-01/25-01/05

URBROJ: 2109-20-02-25-10

Dekanovec, 18.10.2025.

Na temelju članka 35. Zakona o lokalnoj i područnoj (regionalnoj) samoupravi (NN br. 33/01, 60/01, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, 123/17, 98/19 i 144/20) i članka 31. Statuta Općine Dekanovec ( „Službeni glasnik Međimurske županije“ br. 3/18, 10/20, 6/21, 4/22) Općinsko vijeće Općine Dekanovec 3. sjednici održanoj 18.10.2025. godine, donosi

**ODLUKU**

**o korištenju prostora Doma kulture Dekanovec**

# OPĆE ODREDBE

**Članak 1.**

Ovom Odlukom uređuju se uvjeti i način korištenja prostorija zgrade Doma kulture Dekanovec koji je u vlasništvu općine.

# NAČIN KORIŠTENJA PROSTORA

**Članak 2.**

1. Prostorije zgrade Doma kulture (u daljnjem tekstu: prostor) koristi se za potrebe Općine Dekanovec te potrebe udruga s područja Općine Dekanovec, vatrogasnog društva Dekanovec, vjerske zajednice, obrazovnih institucija te za potrebe održavanja izbora ili drugih aktivnosti koje organizira Općina Dekanovec.
2. Prostor Doma kulture može se koristiti u svrhu održavanja priredbi, manifestacija, radionica, predavanja i godišnjih skupština udruga te ostalih svečanosti (svadbene svečanosti, rođendani, krštenja, pričesti, krizme, obljetnice i druge svečanosti).

# KORIŠTENJE PROSTORA BEZ NAKNADE

**Članak 3.**

1. Prostori se daju na korištenje bez naknade udrugama s područja Općine Dekanovec, vjerskoj organizaciji za potrebe obavljanja vjerskih obreda, organizacijama Crvenog križa, obrazovnim institucijama te za potrebe drugih aktivnosti koje organizira Općina Dekanovec.
2. Prostor se može dati na korištenje bez naknade udrugama, neprofitnim organizacijama i drugim fizičkim i pravnim osobama za provođenje programa/projekata od interesa za Općinu Dekanovec ili opće dobro, ako načelnik ocijeni da je njihova djelatnost od interesa za Općinu Dekanovec ili opće dobro.

# KORIŠTENJE PROSTORA UZ NAKNADE I CJENIK KORIŠTENJA PROSTORA

**Članak 4.**

1. Prostor Doma kulture može se iznajmiti fizičkim i pravnim osobama s područja Općine Dekanovec.
2. Prostori se mogu dati korisnicima na jednokratno korištenje uz plaćanje naknade za svrhe pobrojane u članku 2. stavka 2. ove Odluke za iznos od **150,00 eura po danu** – u cijenu su uračunati svi troškovi režija koji nastaju zbog korištenja prostora

# UVJETI DOBIVANJA PROSTORA NA KORIŠTENJE

**Članak 5.**

Prostore korisnici mogu koristiti uz prethodni pisani zahtjev temeljem kojeg Jedinstveni upravni odjel Općine Dekanovec izdaje suglasnost/ugovor za korištenje Doma kulture.

Zahtjev za jednokratno korištenje prostora, podnosi se Jedinstvenom upravnom odjelu Općine Dekanovec, najkasnije 3 dana prije početka korištenja prostora.

Naknada za korištenje prostora uplaćuje se u korist Proračuna Općine Dekanovec prije sklapanja ugovora o korištenju.

# KUĆNI RED KORIŠTENJA PROSTORA

**Članak 6.**

1. Po izvršenoj primopredaji prostora od strane službenika Jedinstvenog upravnog odjela Općine Dekanovec, korisnik je dužan čuvati ga od oštećenja i upotrebljavati ga prema namjeni s pažnjom dobrog gospodarstvenika, a oštećenja koja je sam prouzročio ili su ih prouzročile osobe koju su se koristile prostorom dužan je otkloniti o svom trošku.
2. Nakon korištenja korisnik vraća ključeve dvorane odgovornoj osobi Općine Dekanovec i time potvrđuje da je vratio dvoranu u stanju u kakvom je preuzeo ( urednom i čistom, s opremom i inventarom na broju ).
3. Korisnik je odgovoran za sve eventualne štete koje nastanu korisnicima prostora, odnosno koje nastanu trećim osobama, sukladno važećim pravnim propisima.
4. Ukoliko korisnik ne vrati dvoranu u stanju u kojem ju je preuzeo, odnosno ukoliko o svom trošku ne popravi štetu koja je nanesena prilikom korištenja, a što se utvrđuje zapisnikom, ubuduće neće imati pravo na korištenje dvorane Doma kulture. Općina će podmiriti nastalu štetu, a korisniku će ispostaviti račun.
5. Korisnik je obvezan, kada to nalažu propisi, sam prijaviti održavanje svečanosti, skupa i sličnih aktivnosti, nadležnim institucijama kao što su ZAMP, MUP, te Općina Dekanovec neće snositi nikakve materijalne ili prekršajne sankcije za propuste na strani korisnika prostora.

**Članak 7.**

1. Korisnik nema pravo ulaziti bez dopuštenja u prostorije koje mu nisu dane na korištenje, niti koristiti imovinu i opremu koji mu nisu dani na korištenje.
2. Zabranjeno je u prostore unositi lako zapaljive i eksplozivne stvari, oružje, narkotike i sl.
3. U prostorijama doma zabranjeno je pušenje.

**Članak 8.**

1. Korisnik prostora dužan je održavati čistoću prostorija koje koristi.
2. Za vrijeme kada nije u prostorijama doma koje su mu dane na korištenje, korisnik je dužan zatvoriti prozore i zaključati ulazna vrata doma.
3. Korisnik je dužan u slučaju bilo kakvog kvara na instalacijama, opremi i uređajima u domu odmah obavijestiti osobu za iznajmljivanje prostora.

**Članak 9.**

(1) Korisnik je obavezan okoliš doma i prostorije koje je koristio ostaviti čiste, uredne i neoštećene i to na način da:

* opremu i inventar ostavi na istom mjestu u urednom, čistom i neoštećenom stanju,
* prostorije prozrači, iznese svu hranu, piće, prazne boce, otpad i sl., te ih zbrine o svom trošku,
* opere podove ako su zaprljani,
* opere sanitarni prostor.

(2) Korisnik se obvezuje opremu i inventar koji su mu dani na korištenje vratiti čiste, u cijelosti i bez oštećenja, a ako se utvrdi da korisnik nije vratio svu opremu i inventar u cijelosti i bez oštećenja, dužan je Općini Dekanovec platiti iznos u visini tržišne vrijednosti izgubljenog ili oštećenog inventara ili opreme.

# ZAVRŠNE ODREDBE

**Članak 10.**

Stupanjem na snagu ove Odluke prestaje važiti Zaključak o korištenju dvorane Društvenog doma Dekanovec od 06.06.2003. godine.

**Članak 11.**

Ova Odluka stupa na snagu osmog dana od dana objave u „Službenom glasniku Međimurske županije“

**PREDSJEDNICA OPĆINSKOG VIJEĆA**

**Mišela Božić**