

REPUBLIKA HRVATSKA

 MEĐIMURSKA ŽUPANIJA

OPĆINA DEKANOVEC

OPĆINSKO VIJEĆE

KLASA: 024-01/25-01/05

URBROJ: 2109-20-02-25-2

Dekanovec, 18.10.2025.

Na temelju članka 7., 12. i 13. Zakona o ustanovama (NN br. 76/93, 29/97, 47/99,35/08, 127/19 i 151/22), članka 8. Zakona o predškolskom odgoju i obrazovanju ( NN br. 10/97, 107/07, 94/13, 98/19, 57/22 i 101/23) te članka 31. Statuta Općine Dekanovec (Službeni glasnik Međimurske županije br. 3/18, 10/20, 6/21, 4/22) Općinsko vijeće Općine Dekanovec na 3. sjednici održanoj 18.10.2025. godine donosi

**ODLUKU**

**o osnivanju Dječjeg vrtića „Dekanovec“**

1. **OPĆE ODREDBE**

**Članak 1.**

Ovom Odlukom osniva se ustanova za predškolski odgoj i obrazovanje te skrb o djeci rane i predškolske dobi (u daljnjem tekstu: Dječji vrtić).

Odlukom se utvrđuje:

* naziv, sjedište i djelatnost Dječjeg vrtića,
* upravljanje Dječjim vrtićem,
* sredstva potrebna za osnivanje i početak rada Dječjeg vrtića,
* raspolaganje imovinom Dječjeg vrtića, dobiti i pokrivanje gubitka dječjeg vrtića,
* Međusobna prava i obveze Osnivača i Dječjeg vrtića
* Imenovanje privremenog ravnatelja i druga pitanja

**Članak 2.**

Osnivač Dječjeg vrtića „Dekanovec“ je Općina Dekanovec, Florijana Andrašeca 41, HR-40318 Dekanovec, OIB: 34666892913 (u daljnjem tekstu: Osnivač).

1. **NAZIV I SJEDIŠTE USTANOVE**

**Članak 3.**

Naziv Dječjeg vrtića je: Dječji vrtić „Dekanovec“.

Sjedište: Marka Kovača 16 b, Dekanovec, HR-40318 Dekanovec.

1. **DJELATNOST USTANOVE**

**Članak 4.**

Djelatnost dječjeg vrtića je predškolski odgoj i obrazovanje te skrb o djeci rane i predškolske dobi od navršenih šest mjeseci života do polaska u osnovnu školu.

Dječji vrtić je javna ustanova koja djelatnost predškolskog odgoja obavlja kao javnu službu.

**Članak 5.**

U Dječjem vrtiću ostvaruju se sljedeći programi:

* Redoviti program njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima,
* Program za djecu rane i predškolske dobi s teškoćama u razvoju,
* Program za darovitu djecu rane i predškolske dobi,
* Program predškole,
* Drugi odgojno-obrazovni programi,
* Drugi programi u skladu s potrebama djece i zahtjevima roditelja sukladne uredbama Državnog pedagoškog standarda predškolskog odgoja i naobrazbe.

Programe iz ovog članka Dječji vrtić će ostvarivati uz prethodnu suglasnost ministarstva nadležnog za obrazovanje.

1. **UPRAVLJANJE DJEČJIM VRTIĆEM**

***UPRAVNO VIJEĆE***

**Članak 6.**

Dječjim vrtićem upravlja Upravno vijeće.

Upravno vijeće ima 5 članova: predsjednika i četiri člana.

Osnivač imenuje 3 (tri) člana Upravnog vijeća iz reda javnih radnika, 1 (jednog) člana biraju roditelji djece korisnika usluga, a 1 (jednog) član bira se tajnim glasovanjem iz reda odgojitelja i stručnih suradnika dječjeg vrtića.

Mandat Upravnog vijeća traje 4 (četiri) godine, a iste osobe mogu ponovo biti imenovane i izabrane za članove Upravnog vijeća.

Sastav i broj članova Upravnog vijeća, način izbora odnosno imenovanja njegovih članova, način rada i donošenja odluka uređuje se Statutom Dječjeg vrtića.

**Članak 7.**

Upravno vijeće, osim prava i obveza utvrđenih Zakonom o ustanovama, obavlja sljedeće poslove:

* Uz suglasnost Osnivača odlučuje o stjecanju, opterećivanju i otuđivanju nekretnina Dječjeg vrtića pod uvjetima propisanim aktom o osnivanju i Statutom Dječjeg vrtića,
* Predlaže Osnivaču statusne promjene Dječjeg vrtića,
* Predlaže Osnivaču promjenu naziva Dječjeg vrtića,
* Uz suglasnost Osnivača odlučuje o upisu djece i mjerilima upisa,
* Sukladno Zakonu o predškolskom odgoju i obrazovanju odlučuje o zasnivanju i prestanku radnog odnosa na prijedlog ravnatelja Dječjeg vrtića,
* Uz prethodnu suglasnost Osnivača donosi Statut Dječjeg vrtića i Pravilnik o unutarnjem ustrojstvu i načinu rada Dječjeg vrtića kao javne ustanove
* Donosi Kurikulum Dječjeg vrtića do 30. rujna tekuće pedagoške godine, sukladno odredbama nacionalnog kurikuluma za predškolski odgoj i obrazovanje te nadzire njegovo izvršavanje,
* Donosi Godišnji plan i program rada,
* Donosi druge opće akte i obavlja druge poslove određene zakonom, Odlukom o osnivanju i Statutom Dječjeg vrtića.

***RAVNATELJ***

**Članak 8.**

Ravnatelj je poslovodni i stručni voditelj dječjeg vrtića.

Za ravnatelja može biti imenovana osoba koja ispunjava uvjete za odgojitelja ili stručnog suradnika te ima najmanje 5 (pet) godina radnog staža u djelatnosti predškolskog odgoja.

Ravnatelj Dječjeg vrtića bira se na temelju javnog natječaja koji raspisuje Upravno vijeće u skladu sa zakonom i Statutom na vrijeme od 4 (četiri) godine.

Ravnatelja imenuje i razrješava Osnivač na prijedlog Upravnog vijeća Dječjeg vrtića. Ista osoba može biti ponovo imenovana.

**Članak 9.**

Ravnatelj, osim prava i obveza utvrđenih Zakonom o ustanovama, obavlja sljedeće poslove:

* predlaže Kurikulum Dječjeg vrtića kojim se utvrđuje program rada, namjena programa, nositelji programa, način ostvarivanja, vremenik aktivnosti i način vrednovanja,
* predlaže godišnji plan i program rada,
* odgovoran je za stručni rad Dječjeg vrtića,
* brine o provođenju odluka Upravnog vijeća, Odgojiteljskog vijeća i drugih tijela,
* obavlja i druge poslove određene zakonom i Statutom.

**Članak 10.**

Do imenovanja ravnatelja, za privremenog ravnatelja imenuje se Ivan Hajdarović, Kalnička ulica 24, Dekanovec, koji je ovlašten uz nadzor Osnivača obaviti pripreme za početak rada Dječjeg vrtića, a posebno pribaviti potrebne dozvole za početak rada te podnijeti prijavu za upis u sudski registar ustanova.

***ODGOJITELJSKO VIJEĆE***

**Članak 11.**

Stručno tijelo Dječjeg vrtića je Odgojiteljsko vijeće.

Odgojiteljsko vijeće čine svi odgojitelji, stručni suradnici i zdravstveni radnici koji ostvaruju program predškolskog odgoja u Dječjem vrtiću.

Odgojiteljsko vijeće sudjeluje u utvrđivanju Kurikuluma dječjeg vrtića te Planu i programu rada kao njegovog tijela, prati njegovo ostvarivanje, raspravlja i odlučuje o stručnim pitanjima rada te obavlja i druge stručne poslove utvrđene Zakonom i Statutom Dječjeg vrtića.

Djelokrug i način rada Odgojiteljskog vijeća pobliže se uređuje Statutom Dječjeg vrtića.

***RADNICI***

**Članak 12.**

U Dječjem vrtiću na poslovima njege, odgoja i obrazovanja, socijalne i zdravstvene zaštite te skrbi o djeci rade sljedeći odgojno-obrazovni radnici:

* odgojitelji i stručni suradnik / pedagog, logoped,
* medicinska sestra kao zdravstvena voditeljica.

Odgojno obrazovni radnici moraju imati odgovarajuću vrstu i razinu obrazovanja, položen stručni ispit te utvrđenu zdravstvenu sposobnost za obavljanje poslova iz stavka 1. ovog članka.

Osim odgojno-obrazovnih radnika u Dječjem vrtiću rade i druge osobe koje će obavljati administrativno tehničke i pomoćne poslove.

Potreban broj odgojno-obrazovnih radnika i ostalih radnika potrebnih za provođenje programa Dječjeg vrtića osigurat će se u skladu s mjerilima utvrđenim Državnim pedagoškim standardom predškolskog odgoja i obrazovanja.

Pravilnikom o unutarnjem ustrojstvu i načinu rada određuju se radna mjesta, stručni i drugi uvjeti te broj izvršitelja za pojedino radno mjesto.

1. **OPĆI AKTI DJEČJEG VRTIĆA**

**Članak 13.**

Dječji vrtić ima Statut i druge opće akte.

Statutom vrtića pobliže se uređuje: ustrojstvo, ovlasti i način odlučivanja pojedinih tijela, vrste i trajanje pojedinih programa, uvjeti i način davanja usluga, radno vrijeme dječjeg vrtića, javnost rada te druga pitanja važna za obavljanje djelatnosti i poslovanja dječjeg vrtića.

Pravilnikom o unutarnjem ustrojstvu i načinu rada Dječjeg vrtića pobliže se uređuje unutarnje ustrojstvo te način obavljanja djelatnosti Dječjeg vrtića kao javne službe.

Statut i Pravilnik o unutarnjem ustrojstvu dječjeg vrtića kao javne službe donosi Upravno vijeće uz prethodnu suglasnost Osnivača.

Dječji vrtić ima i druge opće akte u skladu sa zakonom i Statutom.

Druge opće akte donosi Upravno vijeće na način propisan Statutom.

1. **SREDSTVA ZA RAD I IMOVINA DJEČJEG VRTIĆA**

**Članak 14.**

Za obavljanje djelatnosti Dječjeg vrtića sredstva se osiguravaju:

* U proračunu Osnivača,
* Učešćem roditelja djece korisnika usluga,
* Iz drugih zakonom dopuštenih izvora.

Sredstva za rad koja su pribavljena od osnivača, osigurana pružanjem usluga ili su pribavljena iz drugih zakonom dopuštenih izvora čine imovinu Dječjeg vrtića.

**Članak 14.**

Za osnivanje i početak rada Dječjeg vrtića osnivač je osigurao novčana sredstva i vlastiti prostor te odgovarajuću opremu i didaktička sredstva koja se nalaze u istom. Osnivač time osigurava potreban prostor i opremu za trajno obavljanje djelatnosti, sukladno standardima i normativima rada propisanim pedagoškim standardima predškolskog odgoja i obrazovanja.

Dječji vrtić nema za cilj stvaranje dobiti već obavljanje djelatnosti odgoja i obrazovanja.

Eventualno ostvarenu dobit Dječji vrtić će koristiti isključivo za obavljanje i razvoj svoje djelatnosti.

U slučaju da Dječji vrtić posluje s gubitkom; osnivač se obvezuje da će pokriti taj gubitak.

Dječji vrtić ne može bez suglasnosti osnivača steći, opteretiti ili otuđiti nekretninu i drugu imovinu čija je pojedinačna vrijednost veća od 3.000,00 EUR.

1. **MEĐUSOBNA PRAVA I OBVEZE OSNIVAČA I DJEČJEG VRTIĆA**

**Članak 16.**

Dječji vrtić ima obvezu:

* Obavljati djelatnost za koju je osnovan,
* Stvarati primjerene i poticajne uvjete za rast i razvoj svakog djeteta,
* Dopunjavati obiteljski odgoj te razvijati otvorene partnerske odnose s roditeljima,
* Jednom godišnje izvijestiti Osnivača o radu i poslovanju,
* Obavljati upis djece u dječji vrtić,
* Pravodobno izvršavati sve obveze propisane zakonom, općim aktima i odlukama Osnivača

Osnivač ima obvezu:

* Redovito osigurati financijska sredstva za rad dječjeg vrtića,
* Pružati stručnu i drugu potrebnu pomoć u vezi poslovanja dječjeg vrtića,
* Poduzimati sve potrebne aktivnosti za razvoj i napredak dječjeg vrtića,
* Na međusobna prava i obveze Osnivača i Dječjeg vrtića koja nisu uređena ovom Odlukom primjenjuju se odredbe Zakona o ustanovama i Zakona o predškolskom odgoju i obrazovanju.

1. **OSNIVANJE, POČETAK RADA I PRESTANAK RADA DJEČJEG VRTIĆA**

**Članak 17.**

Dječji vrtić osniva se na neodređeno vrijeme.

Dječji vrtić počinje s radom stjecanjem uvjeta za osnivanje i početak rada te upisom u sudski registar ustanova, u skladu sa zakonom.

**Članak 18.**

Dječji vrtić može prestati s radom pod uvjetima i na način propisan Zakonom o ustanovama i Zakonom o predškolskom odgoju i obrazovanju.

**Članak 19.**

Ova Odluka stupa na snagu osmog dana od dana objave u Službenom glasniku Međimurske županije.

|  |
| --- |
| **PREDSJEDNICA OPĆINSKOG VIJEĆA**  **Mišela Božić** |